**Indícia spolupracuje s RTVS na novej relácii Školský klub**

**17. marec 2020 – RTVS reaguje na vzniknutú situáciu a operatívne do svojho vysielania zaraďuje reláciu s názvom *Školský klub – hodinka z triedy bez kriedy*. Pre obsahovú, metodickú a organizačnú podporu si vybrala neziskovú organizáciu Indícia.**

Školský klub sa začne vysielať v stredu, 18. marca na Dvojke, každý pracovný deň v čase 9.15 – 9.45 h, minimálne do 27. marca. Venované bude žiakom prvého stupňa a prierezovo zastreší viaceré predmety.

*„Úlohy do vysielania pripravujeme tak, aby sa do nich vedeli zapojiť všetci žiaci 1. stupňa - budeme ich gradovať, aby si každý mohol zvoliť vhodnú obťažnosť. Zároveň pôjde o medzi predmetové aktivity, aby sme za 45 minút vysielania pokryli čo najviac učebných odborov. Je pre nás dôležité ukázať deťom aj rodičom ako kreatívne sa dá pracovať s učivom a že škola by nemala byť o memorovaní, ale o objavovaní a rozvíjaní zručností,“* upresnil Peter Halák, zriaďovateľ neziskovej organizácie Indícia a školy FELIX.

Vysielaním bude deti sprevádzať jeden z**moderátorov Adela Mojžišová, Ondrej Lenárth a Martina Slobodová a učitelia Barbora Drinková a Dávid Králik zo základnej školy FELIX Bratislava**. **Hlavnou metodičkou je Dagmar Môťovská**, tútorka Hejného metódy. Vysielanie umožní aj interaktivitu detí za televíznymi obrazovkami – učitelia im budú zadávať úlohy a prostredníctvom e-mailu skolskyklub@rtvs.sk sa budú môcť podeliť o svoje riešenia.

*„Nepôjde o klasické vyučovanie, ale o interaktívny a zábavný spôsob, ako sa niečo nové a zaujímavé dozvedieť aj mimo školy, ktoré sú teraz zatvorené. RTVS ako verejnoprávny vysielateľ reaguje na mimoriadnu situáciu reláciou plnou nových objavov z oblasti zdravia, prírodopisu, matematiky či geografie. Po 27. marci budeme na základe aktuálneho stavu v Školskom klube pokračovať, prípadne ho rozšírime,“ vysvetlil šéfdramaturg detskej tvorby RTVS Vladimír Balko.*

Školský klub vzniká vďaka podpore nadácie ČSOB. Bea Kolodzievska správkyňa ČSOB nadácie hovorí: „*V ČSOB nadácii patrí podpora vzdelávania medzi kľúčové a dlhodobé priority. Sme veľmi radi, že môžeme prispieť k fungovaniu projektu, ktorý môže v tejto mimoriadnej situácii deťom doplniť a ozvláštniť ich domáce samoštúdium. Zároveň veríme, že alternatíva v podobe interaktívneho vzdelávania pomôže aj samotným rodičom udržať pozornosť ich detí a zvládnuť aktuálnu výnimočnú situáciu.”*

So zbieraním námetov na vysielanie nám pomáhajú aj organizácie Živica, Centrum inkluzívneho vzdelávania, iniciatíva Deti nepočkajú, ZŠ Letná v Poprade a SZŠ FELIX Bratislava.

**Kontakt pre médiá:**

Naďa Urbanová

E-mail: nada.urbanova@indicia.sk

Tel. č.: 0907 851 699